เปิดทางเลือกใหม่ให้สถานประกอบการใช้  E-Training พัฒนาทักษะพนักงานออนไลน์
นายธวัช เบญจาทิกุล อธิบดีกรมพัฒนาฝีมือแรงงงาน (กพร.) กระทรวงแรงงาน เปิดเผยว่า ปัจจุบันสถานประกอบกิจการให้ความสนใจฝึกอบรมพนักงานผ่านสื่ออิเล็กทรอนิกส์จำนวนหลายแห่ง จากการได้รับทราบข้อมูลจากนายจ้างและสถานประกอบกิจการว่าการฝึกอบรมฝีมือแรงงานให้แก่พนักงานที่ผ่านมาหยุดชะงักไปเนื่องจากสถานการณ์โควิด-19 กพร. จึงเพิ่มทางเลือกโดยให้ใช้การฝึกผ่านสื่ออิเล็กทรอนิกส์ (E-Training) เพื่อเป็นทางเลือกให้นายจ้างและสถานประกอบกิจการดำเนินการฝึกอบรมให้แก่พนักงานตนเอง โดยเฉพาะในพื้นที่สีแดงเข้มที่จำกัดเคลื่อนย้ายและรวมตัวของพนักงานในการฝึกอบรมได้เป็นอย่างดี นอกจากนี้ค่าใช้จ่ายในการฝึกอบรมสามารถนำไปลดหย่อนภาษีได้ตาม พ.ร.บ.ส่งเสริมการพัฒนาฝีมือแรงงาน พ.ศ. 2545 เช่นเดียวกับการฝึกอบรมทั่วไป จึงเชิญชวนให้นายจ้างและสถานประกอบกิจการใช้การฝึกอบรมผ่านสื่ออิเล็กทรอนิกส์เป็นอีกช่องทางหนึ่งในการพัฒนาทักษะฝีมือให้กับพนักงานของตนเองสำหรับนายจ้างและสถานประกอบกิจการที่สนใจการฝึกอบรมผ่านสื่ออิเล็กทรอนิกส์ ต้องดำเนินการตามขั้นตอนคือ จัดฝึกอบรมแบบออนไลน์บนเครือข่ายอินเทอร์เน็ต  พนักงานที่เข้ารับการฝึกอบรมต้องแสดงตนก่อนเข้ารับการฝึกอบรม การฝึกอบรมสามารถสื่อสารได้ทั้งภาพและเสียง มีการโต้ตอบระหว่างวิทยากรและผู้เข้ารับการฝึกอบรม และ ต้องจัดให้มีการบันทึกภาพและเสียงของพนักงานที่เข้ารับการฝึกอบรม เพื่อให้นายทะเบียนหรือพนักงานเจ้าหน้าที่ตรวจสอบไม่น้อยกว่า 2 ปี และที่สำคัญให้มีจำนวนพนักงานที่เข้ารับการฝึกอบรมรุ่นละไม่เกิน 30 คน สอบถามรายละเอียดเพิ่มเติมได้ที่สถาบันพัฒนาฝีมือแรงงานและสำนักงานพัฒนาฝีมือแรงงานทั่วประเทศ หรือกองส่งเสริมการพัฒนาฝีมือแรงงาน เบอร์โทร 0 2246 1937